CELEX: 32020D0050
Language: hu
Date: 2020-01-21 00:00:00
Title: A Bizottság (EU) 2020/50 végrehajtási határozata (2020. január 21.) a 2013/53/EU európai parlamenti és tanácsi irányelv támogatása céljából a kedvtelési célú vízi járművekre és motoros vízi sporteszközökre vonatkozóan kidolgozott harmonizált szabványokról szóló (EU) 2019/919 végrehajtási határozatnak a kishajók azonosítása, a kódrendszer, a hajótest kialakítása és az egytörzsű hajók méretezése tekintetében történő módosításáról

22.1.2020   
               
               
                  HU
               
               
                  Az Európai Unió Hivatalos Lapja
               
               
                  L 17/3
               
            
         A BIZOTTSÁG (EU) 2020/50 VÉGREHAJTÁSI HATÁROZATA
         (2020. január 21.)
         a 2013/53/EU európai parlamenti és tanácsi irányelv támogatása céljából a kedvtelési célú vízi járművekre és motoros vízi sporteszközökre vonatkozóan kidolgozott harmonizált szabványokról szóló (EU) 2019/919 végrehajtási határozatnak a kishajók azonosítása, a kódrendszer, a hajótest kialakítása és az egytörzsű hajók méretezése tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 10. cikke (6) bekezdésére,
         mivel:
         
                     (1)
                  
                  
                     A 2013/53/EU európai parlamenti és tanácsi irányelv (2) 14. cikkének megfelelően azokról a termékekről, amelyek részben vagy egészben megfelelnek azon harmonizált szabványoknak, amelyek hivatkozásait közzétették az Európai Unió Hivatalos Lapjában, vélelmezni kell, hogy megfelelnek a 2013/53/EU irányelv 4. cikke (1) bekezdésében, valamint az említett irányelv I. mellékletben meghatározott követelményeknek, amelyekre az említett szabványok vagy azok részei vonatkoznak.
                  
               
                     (2)
                  
                  
                     A C(2015)8736 bizottsági végrehajtási határozattal (3) a Bizottság felkérte az Európai Szabványügyi Bizottságot (CEN) és az Európai Elektrotechnikai Szabványügyi Bizottságot (CENELEC), hogy végezzék el 2013/53/EU irányelvet támogató harmonizált szabványok kidolgozására, felülvizsgálatára és kiegészítésére irányuló munkát azzal a céllal, hogy azok összhangba kerüljenek a 2013/53/EU irányelv 4. cikkének (1) bekezdésében, valamint az említett irányelv I. mellékletében meghatározott, a hatályon kívül helyezett 94/25/EK európai parlamenti és tanácsi irányelvhez (4) képest szigorúbb alapvető követelményekkel.
                  
               
                     (3)
                  
                  
                     A CEN/Cenelec kifejezett felkérést kapott, hogy fogadjon el egy új szabványt a vízi járművek azonosítására vonatkozóan, amelynek alapvető követelményeit a 2013/53/EU irányelv I. melléklete A. részének 2.1. pontja határozza meg. A CEN/Cenelec felkérést kapott arra is, hogy a követelmények átfedésének elkerülése érdekében megfelelően vegye figyelembe a 2013/53/EU irányelv 49. cikke alapján elfogadott végrehajtási jogi aktusok tárgyát képező tételeket.
                  
               
                     (4)
                  
                  
                     A C(2015)8736 végrehajtási határozatban megfogalmazott kérelem alapján a CEN kidolgozta az EN ISO 10087:2019, Kishajók. A vízi járművek azonosítása. Kódrendszer hivatkozású szabványt.
                  
               
                     (5)
                  
                  
                     A Bizottság és a CEN közösen megvizsgálta, hogy a CEN által kidolgozott EN ISO 10087:2019 szabvány megfelel-e a C(2015)8736 végrehajtási határozatban foglalt kérelemnek, és összhangban van-e a 2013/53/EU irányelv 49. cikke alapján elfogadott végrehajtási jogi aktusokkal.
                  
               
                     (6)
                  
                  
                     A 2013/53/EU irányelv 49. cikke (1) bekezdésének c) pontja alapján elfogadott (EU) 2017/1 bizottsági végrehajtási rendelet (5) meghatározza a vízi járművek azonosításának szabályait, különösen a gyártó egyedi kódjának kiadására és kezelésére szolgáló eljárásra vonatkozó minimumszabályokat.
                  
               
                     (7)
                  
                  
                     Az EN ISO 10087:2019 szabvány részletesen meghatározza a vízi járművek azonosító számát a jelölés mérete és állandósága, a hely, az azonosító szám megkettőzése, a jelölés időpontja és a megjelenítés formátuma tekintetében. Kiegészíti a vízi járművek azonosító számának az (EU) 2017/1 végrehajtási rendelet 3. cikkében meghatározott összetételét.
                  
               
                     (8)
                  
                  
                     A C(2015)8736 végrehajtási határozattal a CEN/Cenelec felkérést kapott arra is, hogy vizsgálja felül azokat a szabványokat, amelyek hivatkozásait az Európai Unió Hivatalos Lapjának2015. március 13-i C 87. számában tettek közzé.
                  
               
                     (9)
                  
                  
                     A C(2015)8736 végrehajtási határozatban megfogalmazott kérelem alapján a CEN kidolgozta az EN ISO 12215-5:2019, Kishajók. Hajótest-kialakítás és -méretezés. 5. rész hivatkozású szabványt.
                  
               
                     (10)
                  
                  
                     A Bizottság és a CEN közösen megvizsgálta, hogy a CEN által kidolgozott EN ISO 12215-5:2019 szabvány megfelel-e a C(2015)8736 végrehajtási határozatban foglalt kérelemnek.
                  
               
                     (11)
                  
                  
                     Az EN ISO 12215-5:2019 szabvány a 2013/53/EU irányelv I. melléklete A. részének 3.1. pontjában meghatározott alapvető követelményekkel foglalkozik, továbbá részletesen ismerteti az egytörzsű vízi járművek tervezett nyomásait, tervezett feszültségeit és a méretek meghatározását.
                  
               
                     (12)
                  
                  
                     Az EN ISO 10087:2019 és az EN ISO 12215-5:2019 szabványok eleget tesznek a 2013/53/EU irányelv 4. cikkének (1) bekezdésében, valamint az említett irányelv I. melléklete A. részének 2.1. és 3.1. pontjában meghatározott követelményeknek. Ezért a szóban forgó szabványok hivatkozásait indokolt közzétenni az Európai Unió Hivatalos Lapjában.
                  
               
                     (13)
                  
                  
                     Az EN ISO 12215-5:2019 szabvány az EN ISO 12215-5:2018 szabvány helyébe lépő szabvány. Ezért az EN ISO 12215-5:2018 szabvány hivatkozását vissza kell vonni az Európai Unió Hivatalos Lapjában.
                  
               
                     (14)
                  
                  
                     Annak érdekében, hogy a gyártóknak elegendő idejük legyen felkészülni az EN ISO 12215-5:2019 szabvány alkalmazására, a hatályát vesztő szabvány hivatkozásának visszavonását indokolt 2021. június 30-ig elhalasztani.
                  
               
                     (15)
                  
                  
                     A 2013/53/EU irányelv támogatására kidolgozott harmonizált szabványok hivatkozásait az (EU) 2019/919 bizottsági végrehajtási határozat (6) tartalmazza. Annak biztosítása érdekében, hogy a 2013/53/EU irányelv támogatására kidolgozott harmonizált szabványok hivatkozásai ugyanabban a jogi aktusban szerepeljenek, az EN ISO 10087:2019 és az EN ISO 12215-5:2019 szabványok hivatkozásait fel kell venni az említett végrehajtási határozat I. mellékletébe, az EN ISO 12215-5:2018 szabványra történő hivatkozást pedig törölni kell az említett mellékletből.
                  
               
                     (16)
                  
                  
                     Az (EU) 2019/919 végrehajtási határozatot ezért ennek megfelelően módosítani kell.
                  
               
                     (17)
                  
                  
                     A harmonizált szabványnak való megfelelés alapján a szóban forgó szabvány hivatkozásának az Európai Unió Hivatalos Lapjában való közzétételi időpontjától kezdődően vélelmezhető az uniós harmonizációs jogszabályokban meghatározott, megfelelő alapvető követelményeknek való megfelelés. Következésképpen elő kell írni, hogy e határozat a közzététele napján lépjen hatályba,
                  
               ELFOGADTA EZT A HATÁROZATOT:
         
            1. cikk
            Az (EU) 2019/919 végrehajtási határozat I. melléklete e határozat mellékletének megfelelően módosul.
         
         
            2. cikk
            Ez a határozat az Európai Unió Hivatalos Lapjában való közzétételének napján lép hatályba.
            A melléklet 1. pontját 2021. július 1-jétől kell alkalmazni.
         
         
            Kelt Brüsszelben, 2020. január 21-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 12. o.
         
         
            (2)  Az Európai Parlament és a Tanács 2013/53/EU irányelve (2013. november 20.) a kedvtelési célú vízi járművekről és a motoros vízi sporteszközökről, valamint a 94/25/EK irányelv hatályon kívül helyezéséről (HL L 354., 2013.12.28., 90. o.).
         
            (3)  A Bizottság C(2015)8736 végrehajtási határozata (2015. december 15.) a kedvtelési célú vízi járművek és a motoros vízi sporteszközök tekintetében az Európai Szabványügyi Bizottsághoz és az Európai Elektrotechnikai Szabványügyi Bizottsághoz intézett, a kedvtelési célú vízi járművekről és a motoros vízi sporteszközökről, valamint a 94/25/EK irányelv hatályon kívül helyezéséről szóló, 2013. november 20-i 2013/53/EU európai parlamenti és tanácsi irányelvet támogató szabványosítási kérelemről.
         
            (4)  Az Európai Parlament és a Tanács 94/25/EK irányelve (1994. június 16.) a kedvtelési célú vízi járművekre vonatkozó tagállami törvényi, rendeleti és közigazgatási rendelkezések közelítéséről (HL L 164., 1994.6.30., 15. o.).
         
            (5)  A Bizottság (EU) 2017/1 végrehajtási rendelete (2017. január 3.) a kedvtelési célú vízi járművekről és a motoros vízi sporteszközökről szóló 2013/53/EU európai parlamenti és tanácsi irányelv értelmében a vízi járművek azonosítására szolgáló eljárásokról (HL L 1., 2017.1.4., 1. o.).
         
            (6)  A Bizottság (EU) 2019/919 végrehajtási határozata (2019. június 4.) a 2013/53/EU európai parlamenti és tanácsi irányelv támogatása céljából a kedvtelési célú vízi járművekre és motoros vízi sporteszközökre vonatkozóan kidolgozott harmonizált szabványokról (HL L 146., 2019.6.5., 106. o.).
      
      
         
            MELLÉKLET
            Az (EU) 2019/919 végrehajtási határozat I. melléklete a következőképpen módosul:
            
                        1.
                     
                     
                        a 18. bejegyzést el kell hagyni;
                     
                  
                        2.
                     
                     
                        a melléklet a következő bejegyzésekkel egészül ki:
                        
                                    Szám
                                 
                                 
                                    A szabvány hivatkozása
                                 
                              
                                    „32.
                                 
                                 
                                    EN ISO 10087:2019
                                 
                              
                                     
                                 
                                 
                                    Kishajók. A vízi járművek azonosítása. Kódrendszer
                                 
                              
                                    33.
                                 
                                 
                                    EN ISO 12215-5:2019
                                 
                              
                                     
                                 
                                 
                                    Kishajók. Hajótest-kialakítás és -méretezés. 5. rész: Az egytörzsű hajók tervezett nyomásai, tervezett feszültségei és a méretek meghatározása”